Brian Molefe baklei terugBrian Molefe Foto: ANA Brian Molefe, die voormalige uitvoerende hoof van Eskom, sal aansoek doen om verlof tot appèl teen ŉ hooggeregshofuitspraak dat hy die geld wat hy reeds deur ŉ onregmatige pensioenuitbetaling van die kragvoorsiener ontvang het, moet terugbetaal. Maroela Media het vroeër berig Molefe is vanaf die uitspraak verlede week Donderdag gelewer is tien dae kans gegee om die R11 miljoen terug te betaal wat hy reeds ontvang het. Die hooggeregshof in Pretoria het beslis Molefe is nie geregtig op enige pensioenvoordele van die kragvoorsiener nie en moet daarom die geld terugbetaal wat hy reeds ontvang het van die R30,1 miljoen-pensioenuitbetaling wat aan hom toegeken is. “Ons het tot die gevolgtrekking gekom dat die heraanstelling van mnr. Molefe as die groep uitvoerende hoof by Eskom in stryd is met die wet, dus ongeldig is en gevolglik ter syde gestel moet word,” het regter Elias Matojane uit die uitspraak van ŉ volbank hooggeregshofregters voorgelees. “Ons het ook bevind mnr. Molefe was nooit geregtig om enige pensioenvoordeel van die Eskom-pensioenfonds te ontvang nie, en enige betaling wat as deel van hierdie voordele gemaak is, was onwettig.” Die vakbond Solidariteit en politieke partye het die hof genader om te versoek dat Molefe se pensioenuitbetaling ter syde gestel word. Dirk Hermann, bestuurshoof van Solidariteit, het Woensdag Molefe se voorneme om teen die uitspraak te appelleer as ŉ uitsteltaktiek bestempel. “Ons is verstom oor mnr. Molefe se aansoek [om verlof tot appèl], en is van mening dat geen ander hof tot ŉ ander beslissing sal kom nie. Ons sal die aansoek beslis teenstaan,” het Hermann gesê. “Hierdie soort aksies en uitsteltaktiek is ŉ misbruik van die reg en ŉ vermorsing van tyd.” Hermann meen Molefe toon geen insig in sy oortredings nie. “Hy behoort skaam te wees, die land om verskoning te vra en die geld wat onregmatig aan hom betaal is, terug te betaal. Hy doen egter die teenoorgestelde en probeer om dit wat die hof reeds bevind het onverdedigbaar is, te verdedig,” het hy gesê. “Behalwe ons opponering van die appèlaansoek gaan Solidariteit voort met ŉ voorlegging aan die Valke om hulle met die strafregtelike ondersoek teen meneer Molefe te ondersteun. Die strafsaak hang nie af van sy appèlaansoek nie.”